Venäjällä ei ollut aikomustakaan osallistua Kiovan Euroviisuihin, kirjoittaa toimittaja Mari Pudas.

Venäjän Julia Samoilova ei saa osallistua Euroviisuihin Ukrainassa. ALL OVER PRESS

Ukrainan turvallisuusviranomaiset ilmoittivat keskiviikkona sen, mitä osattiin uumoilla; Venäjän viisuedustajalla Julia Samoilovalla ei ole asiaa Kiovaan. Syynä on Ukrainan lakien rikkominen. Samoilova kun esiintyi Krimillä kesäkuussa 2015 A world of sports and kindness -festivaaleilla.

Esiintyminen Krimillä, niemimaalla, jonka Venäjä miehitti Ukrainalta vuonna 2014, tarkoitti Samoilovalle kolme vuoden maahantulokieltoa Ukrainaan.

Ukrainan turvallisuusviranomaisten päätös on täysin oikea. Euroviisuja, niin hieno tapahtuma kuin se onkin, ei voi asettaa maan lakien yläpuolelle. Ja tämän Venäjäkin tiesi varsin hyvin valitessaan edustajan Kiovaan.

///

Samoilovaa ei suinkaan valittu yleisöäänten perusteella vaan valinnan teki Venäjän valtiollinen televisiokanava, eli kärjistetysti Kreml. Se samainen Kreml, josta jo Ukrainan viime kevään euroviisuvoiton yhteydessä vaadittiin viisujen boikotointia.

Moni saattoikin yllättyä kun Venäjän euroviisuedustajaksi julkistettiin Samoilova maan ykköskanavan iltaohjelmassa 12. maaliskuuta. Samoilova on nuori, pyörätuolissa istuva, liikuntarajoitteinen ja kaunisääninen nainen, joka herättää sympatiaa pelkällä olemuksellaan.

Kremlissä on koko ajan tiedetty, ettei Samoilova saa matkustuslupaa Ukrainaan, mutta silti hänet valittiin, vaikka Venäjällä on tietenkin artisteja, jotka eivät ole Krimillä esiintyneet. Samoilova kun on täydellinen propaganda-ase Ukrainaa vastaan. Eikä tarvitse olla mikään suurvaltapolitiikan asiantuntijassa väittäessään seuraavaa: Kremlissä on laskelmoitu, että kun Ukraina estää vammaisen naisen esiintymisen Euroviisuissa, Venäjä saa sympatiaa osakseen ja Ukraina vihat päälleen. Juuri sitä Venäjä haluaa.

Venäjän apulaisulkoministeri Grigori Karasin on jo ehtinyt leimata Ukrainan päätöksen pöyristyttäväksi, kyyniseksi ja epäinhimilliseksi. Sitä se ei ole. Venäjä itse valtasi Krimin, sellaisella toiminnalla on aina seurauksensa.

Epäinhimillistä on se, miten Venäjällä käytetään vammaista naista pelinappulana kahden valtion välisessä (propaganda)sodassa.